חוק רישוי שירותים ומקצועות בענף הרכב (תיקון מס' 4), התשע"ט-2018
הצעת חוק ממשלתית, הכנסת ה-20
פורסם: ספר החוקים, חוברת 2763, עמ' 77, 2018-12-12T00:00:00+02:00
חוק רישוי שירותים ומקצועות בענף הרכב, התשע"ו-2016, מסדיר באופן מקיף תחומים שונים בענף הרכב, ובהם ייבוא רכב, שירותי תחזוקה לרכב ושמאות רכב. אחת ממטרותיו של החוק הייתה לקבוע הסדרים עדכניים בחקיקה ראשית לעניין ענף הרכב, שיחליפו 5 צווים מכוח חוק הפיקוח על מצרכים ושירותים, התשי"ח-1957, שהם חקיקה לשעת חירום. כדי לאפשר למשרד התחבורה והבטיחות בדרכים להשלים הליך מורכב של התקנת התקנות הנדרשות ליישום החוק, נקבע בסעיף 247 לחוק כי צווי הפיקוח והוראות נוהל שנקבעו מכוחם ימשיכו לעמוד בתוקף עד תום שנתיים מיום תחילתו של החוק, כלומר עד 18 באוקטובר 2018 או עד להתקנתן של התקנות, לפי המוקדם. מאחר שמלאכת התקנת התקנות לא הושלמה, מאריך התיקון לחוק את התקופה שבה יחולו צווי הפיקוח והוראות הנוהל כאמור עד ליום 31 בדצמבר 2019. התיקון לחוק נכנס לתוקף במועד שבו פקעו צווי הפיקוח (18 באוקטובר 2018), כדי למנוע לקונה משפטית בהסדרת תחומים מסוימים בענף הרכב.